Diari Oficial de la Generalitat Valenciana


Sumari del DOGV 8211, del 12-01-2018 (2018/27)

ORDRE 1/2018, de 28 de desembre de 2017, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per a la promoció i la visibilització del valencià en sales d'exhibició cinematogràfica, en sales de teatre, en llibreries i en campanyes publicitàries.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/12/28/1/dof/vci/html**

### Dades del document

Número de DOGV
:   8211

Data del DOGV
:   12-01-2018

Secció del DOGV
:   I. DISPOSICIONS GENERALS

Número del document
:   2018/27


Data del document
:   28-12-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 1/2018, de 28 de desembre de 2017, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per a la promoció i la visibilització del valencià en sales d'exhibició cinematogràfica, en sales de teatre, en llibreries i en campanyes publicitàries.  
 [2018/27]  
  
Índex  
Preàmbul  
Títol I. Disposicions generals  
Article 1. Objecte  
Article 2. Entitats beneficiàries i requisits  
Article 3. Compatibilitat amb altres subvencions  
Article 4. Obligacions de les entitats beneficiàries  
Article 5. Convocatòries i concessió de les subvencions  
Article 6. Clàusules socials  
Títol II. Bases generals  
Capítol I. Procediment  
Article 7. Sol·licitud i documentació  
Article 8. Ordenació, instrucció i resolució del procediment de concessió  
Article 9. Comissió tècnica  
Capítol II. Subvencions destinades a les sales de projecció de pel·lícules en valencià  
Article 10. Entitats beneficiàries  
Article 11. Accions i despeses subvencionables  
Article 12. Criteris de valoració  
Capítol III. Subvencions destinades a les sales de representació d'obres teatrals en valencià  
Article 13. Entitats beneficiàries  
Article 14. Accions i despeses subvencionables  
Article 15. Criteris de valoració  
Capítol IV. Subvencions destinades a la promoció del valencià en llibreries  
Article 16. Entitats beneficiàries  
Article 17. Accions i despeses subvencionables  
Article 18. Criteris de valoració  
Capítol V. Subvencions destinades a la promoció del valencià en empreses de publicitat  
Article 19. Entitats beneficiàries  
Article 20. Accions i despeses subvencionables  
Article 21. Criteris de valoració  
Títol III. Disposicions de gestió econòmica i règim sancionador  
  
Article 22. Valoració i assignació de la subvenció  
Article 23. Justificació de la subvenció  
Article 24. Causes de reintegrament  
Article 25. Forma de pagament  
Article 26. Mètode de comprovació i pla de control  
Article 27. Règim d'infraccions i sancions  
Disposició addicional  
Disposició derogatòria  
Disposicions finals  
  
  
PREÀMBUL  
  
L'Estatut d'Autonomia de la Comunitat Valenciana estableix en l'article 6 que el valencià és la llengua pròpia i oficial de la Comunitat Valenciana. D'acord amb el mandat estatutari, la Llei 4/1983, de 23 de novembre, de la Generalitat, d'ús i ensenyament del valencià, fixa com un dels seus objectius específics protegir la recuperació del valencià i garantir-ne l'ús normal i oficial. De conformitat amb l'article 17 d'aquesta llei, tota la ciutadania té el dret a realitzar en valencià les seues activitats professionals, mercantils, laborals, sindicals, polítiques, religioses, recreatives i artístiques. L'article 25.3 de la Llei d'ús prescriu que el Consell fomentarà les manifestacions culturals i artístiques, i que rebran consideració especial les desenvolupades en valencià.  
  
El compromís del Consell està basat en el compliment de les disposicions de l'Estatut d'Autonomia de la Comunitat Valenciana i de la Llei d'ús i ensenyament del valencià, normes legals bàsiques de les quals emana l'oficialitat del valencià i l'obligatorietat de protegir-ne la recuperació i garantir-ne l'ús social.  
La Generalitat està compromesa amb la recuperació i promoció de l'ús del valencià, per la qual cosa el Consell, com a govern de tota la ciutadania valenciana, vol impulsar i fomentar l'ús del valencià en tots els àmbits de la societat valenciana. La visibilitat del valencià en els sectors culturals és una prioritat i ha de ser un fet normal en les sales de cinema, en els teatres, en les llibreries i en els espais de la publicitat.  
  
Les ajudes econòmiques són una eina de foment i de col·laboració entre les administracions i l'àmbit empresarial per a la gestió de qüestions d'interés públic, com és el cas del foment i ús del valencià. La participació de la societat civil en els processos de reafirmació i de consolidació de la identitat col·lectiva és imprescindible.  
  
La difusió de pel·lícules i l'exhibició d'obres teatrals en valencià són àmbits que ens situen en la normalitat cultural. El cinema i la publicitat ocupen un lloc preponderant en la cultura de masses del segle XXI. La presència del valencià en les sales de projecció cinematogràfica i en els diferents suports de la publicitat és important i essencial perquè el valencià siga llengua d'ús normal. Les llibreries són espais comercials i culturals on els ciutadans prenen contacte amb la producció editorial a escala internacional, nacional i regional. La presència del llibre en valencià a les llibreries és un símptoma de normalitat cultural.  
  
Les ajudes a sales d'exhibició cinematogràfica, a sales de teatre, a llibreries i a empreses de publicitat poden ser un catalitzador perquè el valencià puga estar present en aquests àmbits culturals de la Comunitat Valenciana.  
Les subvencions a què es refereixen les presents bases reguladores s'emmarquen en el Pla estratègic de subvencions 2016-2019 de la Conselleria d'Educació, Investigació, Cultura i Esport aprovat per Resolució de 30 d'agost de 2016, del seu titular, publicat en el Diari Oficial de la Comunitat Valenciana, de 5 de setembre de 2016.  
S'ha considerat convenient establir un marc d'incentius amb voluntat de permanència en el temps que, d'una banda, agiliten i doten d'una major transparència els fons públics assignats a aquest fi i, de l'altra, permeten donar una resposta àgil i concreta a les distintes necessitats i conjuntures que es produïsquen, per mitjà de convocatòries específiques que es concretaran en cada anualitat.  
D'acord amb el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta convocatòria no necessita notificació a la Comissió Europea per no ser aplicable l'article 107, apartat 1, del Tractat de funcionament de la Unió Europea (TFUE), atés que les ajudes van dirigides a entitats que realitzen activitats de foment de l'ús del valencià, com la conservació del patrimoni cultural europeu, i que, per la seua incidència d'àmbit eminentment local i per l'escàs import de l'ajuda, no afecta els intercanvis comercials entre estats membres.  
Per tot això, segons els preceptes dels articles 2.1 i 2.2 de la Llei 38/2003, de 17 de novembre, general de subvencions; de la disposició final primera del Reglament general de subvencions, aprovat pel Reial decret 887/2006, de 21 de juliol; de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, atés que s'ha donat audiència pública mitjançant resolució publicada en el Diari Oficial de la Generalitat Valenciana el dia 10 d'agost de 2017 (DOGV 8013); d'acord amb el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, en virtut de les facultats que em són conferides per l'article 28 de la Llei 5/1983, de 30 de desembre, del Consell; vista la proposta del director general de Política Lingüística i Gestió del Multilingüisme de 14 de desembre de 2017, vistos els suggeriments de l'audiència, els informes de l'Advocacia de la Generalitat, el de la Intervenció Delegada, i amb la conformitat del Consell Jurídic Consultiu de la Comunitat Valenciana, fent ús de les atribucions que em confereix la normativa vigent,  
  
  
ORDENE  
  
Títol I  
Disposicions generals  
  
Article 1. Objecte  
L'objecte d'aquesta ordre és establir i aprovar les bases i regular el procediment de les subvencions destinades a la promoció de l'ús del valencià en els àmbits de les sales d'exhibició cinematogràfica, de les sales de teatre, de les llibreries i de les empreses de publicitat.  
  
Les bases i el procediment d'aquesta ordre constitueixen el text normatiu a què s'han d'acollir els destinataris del règim d'ajudes que s'hi estableix.  
  
Article 2. Entitats beneficiàries i requisits  
1. Poden optar a les subvencions:  
Modalitat A. Les empreses o entitats privades titulars d'explotació de sales d'exhibició cinematogràfica que fomenten el consum de pel·lícules en valencià, ubicades a la Comunitat Valenciana i inscrites en el Registre Administratiu d'Empreses Audiovisuals de la Comunitat Valenciana.  
Modalitat B. Les empreses o entitats empresarials privades legalment constituïdes i radicades a la Comunitat Valenciana que exploten sales de teatre.  
Modalitat C. Les llibreries que, formalment constituïdes com a empreses i ubicades a la Comunitat Valenciana, tinguen com a activitat principal la venda de llibres i disposen, com a mínim, d'un establiment físic, obert al públic en general, i els establiments de comerç al detall que venguen llibres, el codi dels quals segons la classificació nacional d'activitats econòmiques (CNAE) siguen el codi 4761 o el codi 4762.  
  
Modalitat D. Les empreses de publicitat constituïdes per persones físiques o jurídiques radicades a la Comunitat Valenciana que estiguen legalment constituïdes i que tinguen com a finalitat la creació, producció i emissió de publicitat.  
2. No poden obtindre la condició de beneficiàries de les subvencions aquelles entitats en les quals concórrega alguna de les circumstàncies que estableix l'article 13 de la Llei general de subvencions.  
  
Article 3. Compatibilitat amb altres subvencions  
Aquestes subvencions són compatibles amb altres subvencions obtingudes d'altres organismes, així com altres recursos o ingressos per a la mateixa finalitat. En tot cas, la suma de les ajudes, subvencions, recursos o ingressos rebuts no pot superar la despesa realitzada. En cas de superar-la, cal reduir l'import de la subvenció fins al límit màxim que corresponga al cost total del programa subvencionat.  
  
Article 4. Obligacions de les entitats beneficiàries  
Les entitats beneficiàries de les subvencions tenen les obligacions següents:  
1. Haver realitzat l'activitat que fonamenta la subvenció i haver-la justificada adequadament segons s'indica en aquestes bases i en la convocatòria corresponent.  
2. Comunicar a la conselleria concessionària de la subvenció altres ajudes i subvencions obtingudes d'altres organismes, així com altres recursos o ingressos per a la mateixa finalitat. Si no ha rebut cap altra subvenció, ha de presentar una declaració responsable que ho acredite.  
  
3. Estar sotmeses a les actuacions de comprovació i de control financer que corresponen a la Intervenció General de la Generalitat a la qual aportaran la documentació que se'ls requerisca.  
4. Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i de control.  
Si l'entitat beneficiària realitza altres activitats de naturalesa econòmica, la comptabilitat ha de ser separada perquè l'ajuda siga destinada a les activitats subvencionades.  
5. Conservar els documents justificatius de l'aplicació dels fons rebuts mentre puguen ser objecte de les actuacions de control i de comprovació.  
6. Acreditar que estan al corrent de les obligacions tributàries i de la Seguretat Social.  
7. Reintegrar els fons percebuts en els supòsits indicats en l'article 37 de la Llei general de subvencions.  
8. Ajustar les actuacions de promoció del valencià a les directrius de la conselleria competent en la matèria incloses en la convocatòria, la qual pot supervisar-les en qualsevol moment.  
9. En la difusió de les activitats subvencionades, donar l'adequada publicitat del caràcter públic del finançament de la conselleria competent en la matèria d'acord amb el que estableix l'article 3, apartats 2 i 3, de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. El text o la imatge que hagen d'incloure s'indicarà en la convocatòria corresponent.  
  
10. Adequar-se a la normativa lingüística oficial de l'Acadèmia Valenciana de la Llengua d'acord amb el que disposa l'article 5 de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua; i l'article 14.n del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, d'Investigació, Cultura i Esport.  
11. Ajustar-se al que disposa l'article 29 de la Llei 38/2003, de 17 de novembre, general de subvencions, si l'entitat beneficiària subcontracta l'activitat objecte de la subvenció d'acord amb la convocatòria d'ajudes corresponent.  
12. Complir la normativa aplicable en matèria de contractació pública.  
L'incompliment de les anteriors obligacions serà causa de l'exigència de les responsabilitats o sancions corresponents segons la legislació vigent.  
  
Article 5. Convocatòries i concessió de les subvencions  
1. Les bases reguladores que s'aproven en aquesta ordre s'aplicaran a les successives convocatòries que es realitzen amb la mateixa finalitat, de conformitat amb el que preveu l'article 166 de la Llei 1/2015, de 6 de febrer, de la Generalitat, d'hisenda pública, del sector instrumental i de subvencions de la Generalitat.  
2. La concessió d'aquestes subvencions es farà en règim de concurrència competitiva, d'acord amb les bases que s'aproven en aquesta ordre.  
3. El procediment s'iniciarà d'ofici mitjançant la publicació de la corresponent convocatòria aprovada per resolució de la persona titular de la conselleria amb competències en matèria de política lingüística, on s'indicarà el crèdit global màxim, l'aplicació pressupostària i el codi de línia que servisca de suport a aquestes, i es publicaran en la Base de dades nacional de subvencions, d'acord amb el procediment que estableix l'article 20 de la Llei 38/2003, de 17 de novembre, general de subvencions, així com en el Diari Oficial de la Generalitat Valenciana.  
  
  
Article 6. Clàusules socials  
Les convocatòries corresponents han d'establir, d'acord amb aquestes bases, com a criteris socials en la valoració de les sol·licituds els aspectes regulats en el punt «Nové. Disposicions relatives a la incorporació de criteris socials en les convocatòries de subvencions i ajudes», de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat.  
  
  
  
  
  
  
  
Títol II  
Bases generals  
  
Capítol I  
Procediment  
  
Article 7. Sol·licitud i documentació  
1. Les sol·licituds de subvenció s'hauran d'ajustar al model inclòs en cada convocatòria en què s'expressarà la quantitat que se sol·licita. Les sol·licituds hauran d'anar acompanyades de la documentació que determine cada convocatòria, la qual, en tot cas, acreditarà els requisits per a ser entitat beneficiària. Així mateix, la firmarà la persona que en el moment de presentar-la tinga la representació de l'entitat, que adjuntarà un document que ho acredite, llevat que ja conste en la direcció general amb competències en matèria de política lingüística. L'acreditació que l'entitat beneficiària no està incursa en cap de les prohibicions previstes en l'article 13 de la Llei 38/2003, de 17 de novembre, general de subvencions, es farà per mitjà de declaració responsable de la persona representant legal de l'entitat, que estarà incorporada o acompanyarà la sol·licitud.  
2. La sol·licitud comportarà l'autorització expressa a l'òrgan concedent perquè obtinga de forma directa les acreditacions del compliment de les obligacions tributàries i amb la Seguretat Social per mitjà de certificats telemàtics. No obstant això, el sol·licitant podrà denegar expressament aquest consentiment, i en aquest cas haurà d'aportar les corresponents certificacions, d'acord amb el que disposa el Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
3. A més de la informació i la documentació que es determine en la convocatòria anual, l'òrgan instructor, en qualsevol moment de la tramitació de l'expedient, en podrà demanar qualsevol altra que considere necessària per a conéixer i comprendre més bé com s'aplica la subvenció.  
4. El termini i el lloc per a la presentació de les sol·licituds s'establirà en la convocatòria.  
5. Quan la sol·licitud no reunisca els requisits o hi falte algun document complementari dels exigits, es requerirà l'entitat interessada perquè ho esmene en el termini de 10 dies, amb la indicació que, si no ho fa, s'entendrà que desisteix de la petició amb la prèvia resolució dictada a aquest efecte, de conformitat amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Article 8. Ordenació, instrucció i resolució del procediment de concessió  
1. La gestió i instrucció del procediment correspon a la subdirecció general amb competències en política lingüística.  
2. L'ordenació de les sol·licituds ha de seguir els criteris i ponderacions d'aquestes bases i la puntuació concreta de cada criteri s'establirà en la resolució de convocatòria corresponent.  
3. Seguidament, en aplicació dels criteris establits i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb l'import de les ajudes concedides en cada opció.  
4. En cas que en una modalitat no s'esgote el pressupost, la comissió tècnica pot proposar a la persona titular de la direcció general competent que els diners sobrants d'una modalitat passen a una altra modalitat o a les altres.  
5. Atenint-se als criteris indicats, i tenint en compte el pressupost i la distribució disponible per a l'atorgament de les subvencions indicades en la corresponent convocatòria, la comissió tècnica elaborarà l'informe i la proposta pertinent. D'acord amb l'informe, l'òrgan instructor formularà la proposta de resolució a la persona titular de la direcció general competent en matèria de política lingüística. La proposta indicarà quines són les sol·licituds subvencionades i quina és la quantitat assignada a cadascuna.  
6. Vista la proposta, i d'acord amb la delegació de la facultat de resoldre efectuada per la disposició final primera d'aquestes bases, la persona titular de la direcció general competent en matèria de política lingüística resoldrà la concessió de les ajudes en el termini de sis mesos des de la finalització del període de sol·licitud. La resolució serà publicada en el Diari Oficial de la Generalitat Valenciana, tal com ho disposen l'article 18 de la Llei general de subvencions i l'article 9.1e de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
7. La concessió i la quantitat de la subvenció s'haurà de notificar en el termini màxim de sis mesos des de la finalització del període de sol·licitud. La publicació de la resolució de concessió produirà l'efecte de notificació a les persones interessades, d'acord amb el que disposa la llei de procediment administratiu vigent, i la informació corresponent s'inserirà en la pàgina web indicada en la convocatòria.  
8. Si durant el període de gestió i vigència de la subvenció l'entitat beneficiària incompleix qualsevol dels requisits, les condicions i la resta de circumstàncies que van fonamentar l'atorgament de la subvenció, varia la finalitat de l'actuació o no la justifica, o bé incompleix les obligacions o càrregues establides en l'article 4, donarà lloc al fet que l'òrgan competent per a la concessió de les ajudes incoe el corresponent procediment, que podrà finalitzar, si és el cas, amb la resolució total de la subvenció i l'obligació de reintegrar la totalitat de les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
  
Article 9. Comissió tècnica  
1. Les sol·licituds seran valorades per una comissió tècnica que, com a òrgan col·legiat, es regirà pel règim previst per als òrgans col·legiats en la Llei del procediment administratiu comú de les administracions públiques.  
2. La composició de la comissió tècnica serà la següent:  
Presidència: titular de la subdirecció general competent en matèria de política lingüística o persona en qui delegue.  
Secretaria: la persona responsable del servei que gestione les subvencions de la direcció general competent en matèria de política lingüística.  
Vocals:  
Tres funcionaris dels grups A1 o A2 de la direcció general competent en matèria de política lingüística, nomenada per la persona titular de la referida direcció general.  
En el cas de produir-se alguna vacant, la persona titular de la direcció general competent en política lingüística designarà les persones suplents corresponents.  
En la composició de la Comissió s'atendrà al que disposa la Llei 9/2003, de la Generalitat, de 2 d'abril, per a la igualtat entre dones i homes, i al que disposa l'article 14 de la Llei orgànica 3/2007, de 22 de maig, per a la igualtat efectiva de dones i homes.  
  
  
Capítol II  
Subvencions destinades a les sales de projecció  
 de pel·lícules en valencià  
  
Article 10. Entitats beneficiàries  
1. Poden optar a aquests ajuts les empreses o entitats privades titulars d'explotació de sales d'exhibició cinematogràfica que fomenten el consum de pel·lícules en valencià, ubicades a la Comunitat Valenciana i inscrites en el Registre Administratiu d'Empreses Audiovisuals de la Comunitat Valenciana.  
  
Article 11. Accions i despeses subvencionables  
1. Les accions subvencionables són l'exhibició de pel·lícules en valencià, doblades al valencià o subtitulades en valencià.  
2. Les despeses subvencionables són els costos dels drets d'exhibició de les pel·lícules en valencià, doblades al valencià o subtitulades en valencià i els costos directament imputables a les projeccions per les quals se sol·licita la subvenció, excepte les referides a material inventariable.  
3. Per a poder optar a la subvenció es podrà exigir un mínim i un màxim d'import de l'activitat per a la qual se sol·licita la subvenció, que, si és el cas, s'indicarà en la convocatòria corresponent.  
4. La subvenció podrà arribar com a màxim al 100 % de la quantitat sol·licitada.  
  
Article 12. Criteris de valoració  
Les sol·licituds seran ordenades en una llista, de major a menor, segons la puntuació que obtinguen de l'aplicació del barem següent:  
1. Nombre de pel·lícules i sessions exhibides. Màxim 32 punts.  
a) De pel·lícules en versió original en valencià o doblades al valencià. Fins a 32 punts.  
b) De pel·lícules en versió original subtitulades en valencià. Fins a 32 punts.  
2. Nombre d'entrades venudes per sessió. Màxim 20 punts.  
a) Per a pel·lícules en versió original en valencià o doblades al valencià. Fins a 20 punts.  
b) Per a pel·lícules subtitulades en valencià. Fins a 20 punts.  
3. Programacions de cicles específics. Màxim 15 punts.  
4. Edició en valencià del material de difusió, de divulgació i d'informació. Màxim 10 punts.  
5. Bonificacions aplicades a les entrades en sessions en valencià quan la pel·lícula també s'ofereix en castellà. Màxim 10 punts.  
  
6. Certificats de coneixements de valencià validats, homologats o expedits per la Junta Qualificadora de Coneixements de Valencià del personal de les sales de projecció. Màxim 10 punts.  
7. Acreditació d'un pla de promoció de la igualtat efectiva d'oportunitats entre dones i homes, la integració social i laboral de persones amb discapacitat i d'altres col·lectius de població especialment desfavorida. Màxim 3 punts.  
  
  
Capítol III  
Subvencions destinades a les sales de representació   
d'obres teatrals en valencià  
  
Article 13. Entitats beneficiàries  
1. Poden optar a les ajudes les empreses i associacions empresarials que exploten sales de teatre, legalment constituïdes i radicades a la Comunitat Valenciana.  
  
Article 14. Accions i despeses subvencionables  
1. Les accions subvencionables són les de representació i de producció d'obres teatrals en valencià.  
2. Les despeses subvencionables són les directament imputables als costos de representació i de producció de les obres en valencià, excepte les referides a material inventariable.  
3. Per a poder optar a la subvenció es podrà exigir un mínim i un màxim d'import de l'activitat per a la qual se sol·licita la subvenció, que, si és el cas, s'indicarà en la convocatòria corresponent.  
4. La subvenció podrà arribar com a màxim al 100 % de la quantitat sol·licitada.  
  
Article 15. Criteris de valoració  
Les sol·licituds seran ordenades en una llista, de major a menor, segons la puntuació que obtinguen de l'aplicació del barem següent:  
1. Nombre d'obres de teatre representades en valencià i sessions realitzades de cada obra. Màxim 37 punts.  
a) Adreçades a públic infantil i juvenil. Fins a 37 punts.  
b) Adreçades a públic adult. Fins a 37 punts.  
2. Nombre d'entrades venudes per a representacions en valencià. Màxim 20 punts.  
3. Programacions de cicles específics. Màxim 20 punts.  
a) Accions per a públic escolar. Fins a 20 punts.  
b) Programacions per a promocionar produccions en valencià per empreses o companyies radicades en territoris que comparteixen l'àmbit lingüístic. Fins a 20 punts.  
4. Edició en valencià del material de difusió, de divulgació i d'informació. Màxim 10 punts  
5. Certificats de coneixements de valencià validats, homologats o expedits per la Junta Qualificadora de Coneixements de Valencià del personal de les sales de teatre. Màxim 10 punts.  
6. Acreditació d'un pla de promoció de la igualtat efectiva d'oportunitats entre dones i homes, la integració social i laboral de persones amb discapacitat i d'altres col·lectius de població especialment desfavorida. Màxim 3 punts.  
Capítol IV  
Subvencions destinades a la promoció   
del valencià en llibreries  
  
Article 16. Entitats beneficiàries  
1. Les llibreries que, formalment constituïdes com a empreses i ubicades a la Comunitat Valenciana, tinguen com a activitat principal la venda de llibres i disposen, com a mínim, d'un establiment físic, obert al públic en general, i els establiments de comerç al detall que venguen llibres, el codi dels quals d'acord amb la classificació nacional d'activitats econòmiques (CNAE) són el codi 4761 i el codi 4762.  
  
2. Que tinguen un mínim del 20 % al 50 % de llibres en valencià a l'aparador exterior, d'acord amb el que especifique la convocatòria.  
  
3. Que tinguen un mínim del 20 % al 50 % de llibres en valencià en els expositors interiors (tauletes expositives a la vista), d'acord amb el que especifique la convocatòria.  
4. Que no segreguen els llibres en valencià restrenyent-los a un espai a part.  
  
Article 17. Accions i despeses subvencionables  
1. Les accions subvencionables són la promoció i venda de llibres en valencià.  
2. Les despeses subvencionables són les del cost de compra dels llibres en valencià, les de campanyes de promoció del llibre en valencià, cartells i material imprés i edicions digitals de promoció del llibre en valencià.  
4. No són subvencionables els llibres de text de les matèries curriculars d'ensenyament de les diferents etapes educatives.  
3. Per a poder optar a la subvenció es podrà exigir un mínim i un màxim d'import de l'activitat per a la qual se sol·licita la subvenció que, si és el cas, s'indicarà en la convocatòria corresponent.  
  
Article 18. Criteris de valoració  
Les sol·licituds seran ordenades en una llista, de major a menor, segons la puntuació que obtinguen de l'aplicació del barem següent:  
1. Percentatge de llibres en valencià en estoc. Fins a 10 punts.  
Cal indicar el nombre total de llibres en estoc i el nombre de llibres en valencià en estoc.  
2. Percentatge de llibres infantils i juvenils en l'aparador exterior en valencià. Màxim 30 punts.  
3. Percentatge incrementat respecte als mínims exigits. Màxim 12 punts  
4. Campanyes de promoció del llibre en valencià. Màxim 35 punts.  
  
5. Certificats de coneixements de valencià validats, homologats o expedits per la Junta Qualificadora de Coneixements de Valencià del personal de l'establiment. Màxim 10 punts.  
6. Acreditació d'un pla de promoció de la igualtat efectiva d'oportunitats entre dones i homes, la integració social i laboral de persones amb discapacitat i d'altres col·lectius de població especialment desfavorida. Màxim 3 punts.  
  
  
Capítol V  
Subvencions destinades a la promoció del valencià   
en empreses de publicitat  
  
Article 19. Entitats beneficiàries  
Poden optar a aquests ajuts les empreses de publicitat constituïdes per persones físiques o jurídiques radicades a la Comunitat Valenciana que estiguen legalment constituïdes i que tinguen com a finalitat la creació, producció i emissió de publicitat.  
  
Article 20. Accions i despeses subvencionables  
1. Les accions subvencionables estan referides a la creació, producció i emissió de campanyes publicitàries en valencià.  
2. Les accions concretes i la temporalització de la seua realització s'indicaran en la corresponent convocatòria.  
3. Les campanyes publicitàries subvencionables han d'incloure textos, orals o escrits, en valencià d'una extensió mínima d'una frase.  
4. Es poden subvencionar els costos directament imputables a la creació, producció i emissió de la publicitat en valencià excepte les referides a material inventariable.  
5. La subvenció podrà arribar com a màxim al 100 % de la quantitat sol·licitada.  
4. Per a poder optar a la subvenció es podrà exigir un mínim i un màxim d'import de l'activitat per a la qual se sol·licita la subvenció que, si és el cas, s'indicarà en la convocatòria corresponent.  
5. Queden excloses de les subvencions les campanyes de publicitat de les institucions públiques i de les universitats.  
  
Article 21. Criteris de valoració  
Les sol·licituds seran ordenades en una llista, de major a menor, segons la puntuació que obtinguen de l'aplicació del barem següent:  
1. Nombre de campanyes produïdes en valencià. Màxim 30 punts.  
  
a) Que abasten tota la Comunitat Valenciana. Fins a 30 punts  
b) D'àmbit comarcal. Fins a 20 punts  
c) D'àmbit local. Fins a 10 punts  
2. Tipologia de la campanya i incidència. Màxim 20 punts.  
3. La campanya només s'ha fet en valencià sense versió en castellà. Màxim 10 punts.  
4. Certificats de coneixements de valencià validats, homologats o expedits per la Junta Qualificadora de Coneixements de Valencià del personal de l'empresa de publicitat. Màxim 10 punts.  
5. Acreditació d'un pla de promoció de la igualtat efectiva d'oportunitats entre dones i homes, la integració social i laboral de persones amb discapacitat i d'altres col·lectius de població especialment desfavorida. Màxim 3 punts.  
  
  
Títol III  
Disposicions de gestió econòmica i règim sancionador  
  
Article 22. Valoració i assignació de la subvenció  
1. Una vegada obtinguda la puntuació final de cada sol·licitud, se sumaran els punts obtinguts de totes les sol·licituds en la modalitat per la qual se sol·licita l'ajuda. El valor econòmic del punt s'obté de la divisió del pressupost total per a la modalitat entre el total de punts de les entitats beneficiàries en aquesta modalitat.  
2. Per al càlcul de la subvenció individualitzada, s'ha de multiplicar el valor econòmic del punt pels punts totals obtinguts per l'entitat beneficiària. La subvenció no podrà ser superior a la quantitat sol·licitada.  
  
3. L'import màxim atorgat en la totalitat de les diferents modalitats no podrà ser superior al que es preveja en la convocatòria corresponent.  
  
  
Article 23. Justificació de la subvenció  
1. El termini de presentació de la documentació justificativa acabarà abans del 20 de desembre de l'any corresponent. Si la justificació no es presenta dins d'aquest termini, s'entendrà que es renuncia a l'ajuda i que la subvenció queda sense efectes.  
2. Per a justificar adequadament la subvenció, cal presentar, degudament omplit, el model del compte justificatiu que figura en l'annex de la convocatòria corresponent, que ha d'estar firmat per la persona que ocupe la secretaria de l'entitat, amb el vistiplau de la persona representant de l'entitat.  
3. En el compte justificatiu cal omplir la informació següent:  
  
3.1. Les dades identificatives de l'entitat i de la subvenció.  
3.2. Relació de les despeses imputades a la subvenció que haurà de ser igual o superior al pressupost de les activitats indicat en la sol·licitud.  
3.3. La declaració responsable sobre la veracitat de la informació, de les dades i de la documentació justificativa aportada, així com el compromís de conservar, i de posar a disposició de la conselleria que concedeix la subvenció la documentació original durant el temps de vigència de l'expedient.  
3.4. En la modalitat A. Sales de projecció de pel·lícules.  
a) Memòria que acredite la programació en valencià i mostra dels tràilers del producte subvencionat.  
b) Memòria explicativa dels cicles específics en què conste la informació de les accions subvencionades i mostra dels tràilers del producte subvencionat.  
En les memòries explicatives ha de constar el preu de les entrades per a les sessions en valencià i el preu de les entrades per a la mateixa pel·lícula si també s'ofereix en castellà.  
c) Documentació que acredite el nombre d'entrades venudes de les pel·lícules subvencionades.  
d) Mostra del material de difusió, de divulgació i d'informació (espots de televisió, falques de ràdio, anuncis en premsa, opis i tanques, cartells, lloc web de l'empresa, xarxes socials, etc.).  
3.5. En la modalitat B. Sales de teatre.  
a) Memòria de la programació de les obres de teatre representades.  
b) Documentació que acredite el nombre d'entrades venudes per a representacions en valencià.  
c) Memòria explicativa dels cicles específics.  
d) Mostra del material de difusió, de divulgació i d'informació (espots de televisió, falques de ràdio, anuncis en premsa, opis i tanques, cartells, lloc web de l'empresa, xarxes socials, etc.).  
3.6. En la modalitat C. Llibreries.  
a) Documentació que acredite o declaració responsable:  
La relació de llibres en valencià pels quals sol·licita subvenció.  
El nombre total de llibres en estoc.  
El nombre de llibres en valencià en estoc.  
b) Fotografia de l'aparador exterior i dels expositors interiors de la llibreria. Les fotos cal remetre-les mensualment a l'adreça electrònica que s'indicarà en la convocatòria corresponent.  
c) Document que acredite o declaració responsable l'increment respecte als mínims exigits.  
d) Memòria explicativa que incloga les activitats de promoció del valencià.  
Clubs de lectura en valencià organitzats per la llibreria  
Presentacions de llibres en valencià  
Trobades o xarrades entre escriptors o escriptores i lectors i lectores  
Altres activitats que fomenten la lectura en valencià o la difusió de llibres o escriptors i escriptores en valencià, i si és el cas, mostres.  
  
e) Mostra del material de difusió, de divulgació i d'informació (espots de televisió, falques de ràdio, anuncis en premsa, opis i tanques, cartells, lloc web de l'empresa, xarxes socials, etc.).  
3.7. En la modalitat D. Empreses de publicitat.  
a) Memòria que incloga el pla d'actuació de la campanya, documentació que acredite la realització efectiva d'aquesta i la seua incidència (justificant d'emissió, fotografia, etc.).  
b) Documentació que acredite el nombre de campanyes produïdes en valencià i el seu abast en la Comunitat Valenciana.  
c) Documentació que acredite que la campanya només s'ha fet en valencià sense versió en castellà.  
  
Article 24. Causes de reintegrament  
1. En aplicació dels articles 19.3 i 19.4 de la Llei general de subvencions, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions, ajudes, ingressos o recursos, pot donar lloc a la modificació de la resolució de la concessió.  
2. Seran responsables del reintegrament aquells que s'indiquen en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. En aplicació de l'article 37 de la Llei general de subvencions, serà procedent el reintegrament en els casos següents:  
a) Haver obtingut la subvenció després de falsejar les condicions requerides o d'amagar aquelles que haurien impedit la subvenció.  
b) Haver incomplit totalment o parcial l'objectiu, l'activitat, o no haver adoptat el comportament que fonamente la concessió de la subvenció.  
c) Haver incomplit l'obligació de justificació o justificat insuficientment, en els termes establits en l'article 30 de la Llei general de subvencions i en les normes establides en aquesta convocatòria.  
d) Haver incomplit l'obligació d'adoptar les mesures de difusió segons el que indica l'apartat 4 de l'article 18 de la Llei general de subvencions i en l'apartat 9 de l'article 4 d'aquestes bases.  
e) Haver-se resistit a les actuacions de comprovació i control financer previstes en la legislació vigent, haver-se'n excusat, haver-les obstruïdes o haver-s'hi negat, així com haver incomplit les obligacions comptables, registrals o de conservació de documents quan d'això es derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.  
f) Haver incomplit l'obligació d'haver realitzat l'activitat subvencionada.  
  
Article 25. Forma de pagament  
1. La subvenció concedida es lliurarà d'una vegada, per transferència bancària.   
2. En cap cas poden realitzar-se pagaments a beneficiaris quan s'haja sol·licitat la declaració de concurs voluntari, hagen sigut declarats insolvents en qualsevol procediment o es troben declarats en concurs, llevat que hi haja adquirit l'eficàcia un conveni, estiguen subjectes a intervenció judicial o estiguen inhabilitats d'acord amb la Llei 22/2003, de 9 de juliol, concursal, sense que haja conclòs el període d'inhabilitació fixat en la sentència de qualificació del concurs.  
3. No pot realitzar-se el pagament de la subvenció mentre les persones o entitats beneficiàries no es troben al corrent en el compliment de les seues obligacions tributàries i davant de la Seguretat Social o siguen deutores per resolució que declare la procedència de reintegrament.  
4. En el cas de justificar despeses per un import que no siga igual o superior al pressupost total sol·licitat, es procedirà a la minoració de la subvenció proporcional a les despeses efectivament justificades.  
  
Article 26. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió exhaustiva de la documentació que a aquest efecte s'ha establit en aquestes bases com d'aportació preceptiva per les empreses beneficiàries, per al pagament de la subvenció.  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en allò establit en el pla de control elaborat a tal efecte per la Direcció General Política Lingüística i Gestió del Multilinguïsme amb data 18 de maig de 2017 en els termes que estableix l'article 169.3 de la Llei 1/2015, anteriorment esmentada.  
  
Article 27. Règim d'infraccions i sancions  
El règim sancionador en la matèria regulada en aquesta ordre serà l'establit en el títol IV de la Llei general de subvencions i en els articles del 173 al 177 de la Llei 1/2015, de 6 de febrer, de la Generalitat.  
  
  
  
DISPOSICIÓ ADDICIONAL  
  
Única. No-incidència pressupostària  
Aquesta ordre no té incidència pressupostària. En cada exercici pressupostari es tramitarà la convocatòria anual d'aquestes subvencions basant-se en l'import que arreplegue la Llei de pressupostos de la Generalitat per a l'exercici corresponent.  
  
  
DISPOSICIÓ DEROGATÒRIA  
  
Única. Normes que es deroguen  
Queden derogades totes les disposicions del mateix rang o d'un rang inferior que s'oposen al que disposa aquesta ordre.  
  
  
  
DISPOSICIONS FINALS  
  
Primera. Habilitació competencial  
S'autoritza la persona titular de l'òrgan directiu competent en matèria de política lingüística a dictar les instruccions i a adoptar les mesures que considere convenients per a l'aplicació d'aquesta ordre, així com a la resolució de la concessió i denegació de les subvencions, per delegació del titular de la conselleria amb competències en matèria de política lingüística.  
  
Segona. Entrada en vigor  
Aquesta ordre entrarà en vigor l'endemà del dia que es publique en el Diari Oficial de la Generalitat Valenciana.  
  
València, 28 de desembre de 2017


Còpia Permalink ELI